34. ΑΠΟΦΑΣΗ ΥΠΟΥΡΓΩΝ ΕΘΝΙΚΗΣ ΟΙΚΟΝΟΜΙΑΣ ΚΑΙ  ΕΜΠΟΡΙΟΥ Αριθ. Ε4/678 της 2/22 Νοεμ. 1982 (ΦΕΚ Β΄ 954) Ειδικές ρυθμίσεις εξαγωγής και εισαγωγής εμπορευμάτων. Έχοντας υπόψη: 1.Τις διατάξεις του Νόμ. 936/79 «περί τροποποιήσεως και συμπληρώσεως των περί εξωτερικού εμπορίου διατάξεων». 2.Τις διατάξεις του Νόμ. 1266/1982 «περί οργάνων ασκήσεως της νομισματικής, πιστωτικής και συναλλαγματικής πολιτικής και άλλων διατάξεων», αποφασίζουμε: α)Η εξόφληση της αξίας των τιμολογίων εξαγωγής εγχώριων ή αλλοδαπής προέλευσης εμπορευμάτων πρέπει να πραγματοποιείται μέσα σε έξι μήνες το βραδύτερο από τη φόρτωση του εμπορεύματος. Για την πραγματοποίηση εξαγωγών με προθεσμιακό διακανονισμό της αξίας των εξαγόμενων εμπορευμάτων και μέχρι τη συμπλήρωση 12 μηνών από την ημερομηνία της φόρτωσης ως βασική προϋπόθεση ορίζεται η επιβάρυνση του αγοραστή με τόκους τουλάχιστον προς το ισχύον LIBOR εξαμηνιαίων καταθέσεων για το χρονικό διάστημα πέραν των (6) έξι πρώτων μηνών. Στις περιπτώσεις αδυναμίας εισαγωγής του συναλλάγματος μέσα στους έξι (6) μήνες από τη φόρτωση ή μετά τη συμπλήρωση του 12μήνου της προηγούμενης παραγράφου απαιτείται ειδική έγκριση της «Υποεπιτροπής Συναλλάγματος επί εισαγωγών και εξαγωγών» που εδρεύει στην Τράπεζα της Ελλάδος, στην οποία ανατίθεται να καθορίζει τους όρους, την υποχρέωση είσπραξης τόκων και το επιτόκιο επιβάρυνσης του αγοραστή. Η παρ. α΄ τροποποιήθηκε ως άνω από την Ε42290/φ.1/21-26 Απρ. 1988 (ΦΕΚ Β΄242), απόφαση του Υπουργού Εμπορίου. β)Καθορίζουμε ως προθεσμία συναλλαγματικής τακτοποιήσεως των εξαγωγών που έχουν ήδη πραγματοποιηθεί, τους τρεις μήνες από την ισχύ της παρούσης αποφάσεως εφόσον δεν παρέρχεται το εξάμηνο από τη φόρτωση του εμπορεύματος. Σε περίπτωση που, κατά την κρίση της πιο πάνω Υποεπιτροπής, υφίσταται έγγραφη συμφωνία που προβλέπει μεγαλύτερη προθεσμία, η εισαγωγή του συναλλάγματος για την εξόφληση του τιμολογίου πρέπει να συντελεστεί σε έξι μήνες από τη φόρτωση του εμπορεύματος. γ)Ορίζουμε ότι το συνάλλαγμα που εισάγεται και αφορά αξία εμπορευμάτων (εγχωρίων ή αλλοδαπών) που έχουν εξαχθεί από τη χώρα, πρέπει, ως υποχρεωτικά εκχωρητέο, να δραχμοποιείται αμέσως, μη επιτρεπομένης ουδεμιάς καθυστερήσεως. Οι μεσολαβούσες Τράπεζες σε περίπτωση καθυστερήσεως προσελεύσεως των δικαιούχων οφείλουν να προβαίνουν σε άμεση  δραχμοποίηση του συναλλάγματος και μεταφορά του προϊόντος σε προσωρινό ή άλλο σχετικό λογαριασμό. δ)Σε συμπλήρωση του εδαφ. I (κεφ. Α΄V) της Ε67900/3.10.79 της κοινής αποφάσεως των Υπουργών Οικονομικών και Εμπορίου ορίζουμε ότι στην περίπτωση της πληρωμής της αξίας των εισαγομένων αγαθών με άνοιγμα ενεγγύου πιστώσεως, οι μεσολαβούσες τράπεζες δεν θα χορηγούν στους εισαγωγείς συνάλλαγμα αμέσως με το άνοιγμα της πιστώσεως ούτε θα κλείνεται η τιμή αυτού. Η χορήγηση και το κλείσιμο της τιμής του συναλλάγματος θα πραγματοποιείται μέχρι 4 μέρες πριν από την εκτέλεση της πιστώσεως. Για την τήρηση των συμβατικών υποχρεώσεων των εισαγωγέων οι μεσολαβούσες τράπεζες θα παίρνουν τις απαραίτητες κατά την κρίση τους διασφαλίσεις. ε)Αναθέτουμε στην Τράπεζα της Ελλάδος την έκδοση σχετικών οδηγιών και την παρακολούθηση τηρήσεως των ανωτέρω διατάξεων. Κάθε διαπιστουμένη παράβαση πρέπει να τίθεται υπόψη της αρμοδίας Διευθύνσεως των αρμοδίων Υπουργείων. Η παρούσα που θα ισχύει από 3 Νοεμβρίου να δημοσιευθεί στην Εφημερίδα της Κυβερνήσεως.